## Zakon o Nacionalnoj zakladi za znanost, visoko školstvo i tehnologijski razvoj Republike Hrvatske

### NN 117/2001 (24.12.2001.), Zakon o Nacionalnoj zakladi za znanost, visoko školstvo i tehnologijski razvoj Republike Hrvatske

# HRVATSKI SABOR

1956

Na teme­lju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O NACIONALNOJ ZAKLADI ZA ZNANOST, VISOKO ŠKOLSTVO I TEHNOLOGIJSKI RAZVOJ REPUBLIKE HRVATSKE

Proglašavam Zakon o Nacionalnoj zakladi za znanost, visoko školstvo i
tehnologijski razvoj Republike Hrvatske, koji je donio Hrvatski sabor na sjednici
14. prosinca 2001.

Broj:
01-081-01-3964/2
Zagreb, 21. prosinca 2001.

Predsjednik
Republike Hrvatske
**Stjepan Mesić,** v. r.

## ZAKON

### O NACIONALNOJ ZAKLADI ZA ZNANOST, VISOKO ŠKOLSTVO I TEHNOLOGIJSKI RAZVOJ REPUBLIKE HRVATSKE

I. OpĆe odredbe

Članak 1.

(1) Ovim se Zakonom osniva Nacionalna zaklada za znanost, visoko
školstvo i tehnologijski razvoj Republike Hrvatske (u daljnjem tekstu:
Zaklada), utvrđuje se njena svrha, tijela, osnovna imovina, način i izvori
financiranja.

(2) Na pitanja koja nisu uređena ovim Zakonom primjenjuju se odredbe
Zakona o zakladama i fundacijama.

Članak 2.

(1) Osnivač Zaklade je Republika Hrvatska.

(2) Ime Zaklade je Nacionalna zaklada za znanost, visoko školstvo i
tehnologijski razvoj Republike Hrvatske.

(3) Sjedište Zaklade je u Zagrebu, Trg J. J. Strossmayera 4.

(4) Zaklada je pravna osoba, a svojstvo pravne osobe stječe upisom u
Zakladni upisnik.

II. Zakladna svrha

Članak 3.

(1) Zaklada se osniva sa svrhom promocije znanosti, visokog školstva i
tehnologijskog razvoja u Republici Hrvatskoj s temeljnim ciljem osiguravanja
gospodarskog razvoja i poticanja zapošljavanja. Zaklada osigurava potporu znanstvenih,
visoko-obrazovnih i tehnologijskih programa i projekata te poticanje
međunarodne suradnje na području visokoga školstva. Potpora uključuje i pomoć u
realizaciji znanstvenih programa od posebog interesa u područuju
fundamentalnih, primijenjenih i razvojnih istraživanja.

(2) Zaklada posebice financira programe visokog obrazovanja, koji će
rezultirati inovacijama i patentima, te programe visokog obrazovanja, znanosti
i tehnologijskog razvoja, dodjeljuje školarine nadarenim studentima
(diplomantima i poslijediplomantima), posebno mlađim i istaknutim
znanstvenicima i stručnjacima u gospodarstvu i znanstvenim i visokoškolskim
ustanovama Republike Hrvatske.

III.
Zakladna tijela

Članak 4.

(1) Tijela Zaklade su Upravni odbor i upravitelj Zaklade do imenovanja
Upravnog odbora.

(2) Članovi zakladnih tijela moraju poslove Zaklade voditi savjesno, u
skladu s odredbama ovoga Zakona i drugih propisa, statuta i drugih općih akata
Zaklade.

Članak 5.

(1) Zakladom upravlja Upravni odbor Zaklade koji ima sedam članova.

(2) Članove Upravnog odbora Zaklade imenuje Hrvatski sabor. Po jednog
člana Upravnog odbora Zaklade imenuje Hrvatski sabor na prijedlog:

– Rektorskog zbora visokih učilišta Republike Hrvatske,

– javnih znanstvenoistraživačkih instituta,

– Hrvatske akademije znanosti i umjetnosti,

– Nacionalnoga znanstvenog vijeća i

– Nacionalnog vijeća za visoku naobrazbu.

(3) Dva člana Upravnog odbora Hrvatski sabor imenuje na prijedlog
ministra znanosti i tehnologije.

(4) Članovi Upravnog odbora Zaklade biraju između sebe predsjednika
Upravnog odbora Zaklade i dva zamjenika većinom ukupnog broja članova.
Zamjenici zamjenjuju spriječenog, odnosno odsutnog predsjednika, prema
redoslijedu koji utvrdi Upravni odbor.

(5) Na rad članova Upravnog odbora Zaklade, primjenjuju se odredbe
statuta Zaklade.

(6) Način rada Upravnog odbora Zaklade pobliže će se urediti
Poslovnikom.

Članak 6.

(1) Upravni Odbor Zaklade donosi statut Zaklade, poslovnik o svom radu,
pravilnik o uvjetima i postupku za dodjelu sredstava za ostvarivanje svrhe Zaklade,
donosi odluke o dodjeli sredstava, upravlja i nadzire vođenje poslova Zaklade,
odlučuje o korištenju imovine Zaklade, podnosi izvješća o radu zaklade te
obavlja druge poslove sukladno zakonu i statutu Zaklade.

(2) Predsjednik Upravnog odbora Zaklade zastupa Zakladu, provodi odluke
Upravnog odbora, vodi poslove Zaklade sukladno odlukama Upravnog odbora,
odgovoran je za zakonitost rada Zaklade, predlaže Upravnom odboru financijski
plan i zaključni račun, podnosi izvješća Upravnom odboru o stanju poslova i
financijskom stanju Zaklade, te obavlja druge poslove u skladu s ovim Zakonom,
drugim propisima i statutom Zaklade.

(3) Predsjednik Upravnog
odbora može dati drugoj osobi pisanu punomoć za sklapanje određenih vrsta
ugovora i poduzimanje drugih pravnih radnji, odnosno za sklapanje pojedinačno
određenih ugovora i poduzimanje drugih pojedinačno određenih pravnih radnji.

Članak 7.

(1) Sjednice Upravnog odbora
Zaklade saziva predsjednik Upravnog odbora najmanje jednom u tri mjeseca.

(2) Sjednica se može održati
ukoliko je nazočna većina članova Upravnog odbora, a pravovaljane odluke donose
se većinom glasova nazočnih članova Upravnog odbora.

(3) Odluke Upravnog odbora
objavljuju se na oglasnoj ploči u sjedištu Zaklade ili na neki drugi prikladan
način.

Članak 8.

(1) Mandat članova Upravnog odbora traje četiri godine s pravom ponovnog
izbora.

(2) Hrvatski sabor će razriješiti člana Upravnog odbora ako član svoje
dužnosti ne obavlja savjesno, u skladu sa zakonom i drugim općim aktima
Zaklade, ako nesudjelovanjem u radu na sjednicama ili na drugi način ne
ispunjava svoje obveze, ako se utvrdi da ima osobne ili poslovne interese koji
su suprotni interesima Zaklade, ako svojim ponašanjem i istupima narušava ugled
Zaklade, ili ne ispunjava koji od uvjeta iz članka 21. stavka 1. Zakona o
zakladama i fundacijama.

Članak 9.

Upravni odbor može osnovati stručne službe, te stalne i povremene
komisije radi prikupljanja znanstvenih programa, analize i ocjene tih programa,
obrade zamolbi, izrade prijedloga Upravnom odboru i za obavljanje drugih
poslova iz svog djelokruga.

IV. Osnovna imovina
Zaklade

Članak 10.

(1) Osnovnu imovinu Zaklade čini iznos od 2.025.000,00 kuna koji će na
račun Zaklade uplatiti Ministarstvo znanosti i tehnologije na teret stavaka
proračuna ovog Ministarstva.

(3) Imovinu iz stavka 1. ovoga članka osigurava osnivač Zaklade.

(3) Zaklada je obvezna u zakladni upisnik upisati povećanje osnovne
imovine za iznos 50% godišnjih prihoda iz članka 15. stavka 1. i 2. ovoga
Zakona, sve dok osnovna imovina ne dostigne iznos od 100.000.000,00 kuna.
Prijava upisa povećanja podnosi se u roku od 30 dana od dana uplate.

Članak 11.

(1) Zaklada ima samostalan kunski račun.

(2) Devizna sredstva zaklade bit će deponirana na deviznom računu
otvorenom kod poslovne banke.

V.
Financiranje, financijsko poslovanje i nadzor nad radom Zaklade

Članak 12.

(1) Zaklada se financira iz prihoda od osnovne imovine, darovnica, ovim
Zakonom propisanih prihoda i drugih prihoda.

(2) Prihodi se odlukom Upravnog odbora raspoređuju za zakladne svrhe iz
područja znanosti, visokog školstva i tehnologijskog razvoja.

Članak 13.

Prihode od osnovne imovine čine kamate i drugi prinosi od financijske
imovine, kao i najamnine i slične naknade u slučaju da Zaklada ima u vlasništvu
nekretnine ili drugu pokretnu imovinu različitu od novca ili financijske
imovine.

Članak 14.

(1) Darovnice su novčana sredstva, robe, usluge i prava koje Zaklada
dobiva za ostvarenje, svoje zakladne svrhe od trgovačkih društava, fizičkih
osoba, udruga, zaklada, fundacija, odnosno takvi darovi drugih domaćih i
stranih osoba.

(2) Na darovnice iz stavka 1. ovoga članka primjenjuju se porezne
olakšice i povlastice prema posebnim zakonima.

Članak 15.

(1) Zaklada ostvaruje i prihod iz Fonda za razvoj i zapo­š­ljavanje u
visini utvrđenoj financijskim planom Fonda.

(2) Ukoliko Zaklada na temelju propisa ili odlukom Vlade Republike
Hrvatske postane vlasnik dionica ili udjela u trgo­vačkom društvu u vlasništvu
ili djelomičnom vlasništvu Republike Hrvatske, Zaklada nema upravljačka prava,
ali odgovarajući dio dividende postaje prihod Zaklade.

(3) Zaklada može ostvarivati prihode na osnovi članka 17. stavka 5.
Zakona o zakladama i fundacijama.

Članak 16.

(1) Pod drugim prihodima Zaklade smatra se stjecanje prihoda od
popratnih aktivnosti kao što su organiziranje dobrotvornih priredbi, izrada i
prodaja tiskovina, amblema, značaka i slične aktivnosti.

(2) Pod drugim prihodima smatra se i 1% udjela u dobiti od
komercijalizacije znanstvenih ili tehnologijskih otkrića financiranih od
Republike Hrvatske ili ustanove osnovane od Republike Hrvatske. Za slučaj kada
Zaklada financira projekte, postotak budućeg udjela u dobiti od znanstvenog ili
tehnologijskog otkrića, utvrđuje se posebnim ugovorom sklopljenim između
nositelja projekta i Zaklade, s tim da taj postotak ne može biti manji od 10%.

Članak 17.

(1) Financijska godina Zaklade počinje 1. siječnja, a završava 31.
prosinca iste godine.

(2) Upravni odbor Zaklade je obvezan u roku od mjesec dana po isteku
tromjesečja dostaviti Ministarstvu znanosti i tehnologije financijsko izvješće
o radu Zaklade.

(3) Po okončanju financijske godine Upravni odbor Zaklade je obvezan
Hrvatskom saboru i državnim tijelima podnijeti odgovarajuća izvješća, sukladno
odredbama članka 31. stavka 3. Zakona o zakladama i fundacijama.

Članak 18.

(1) Upravni odbor Zaklade je obvezan do petnaestog u mjesecu dostaviti
Ministarstvu znanosti i tehnologije izvješće o radu Zaklade za prethodni
mjesec.

(2) Upravni odbor Zaklade je obvezan, prije donošenja izmjena i dopuna
statuta Zaklade, Poslovnika o radu Upravnog odbora ili drugog općeg akta kojim
se utvrđuju pojedina pitanja ustrojstva ili rada Zaklade, zatražiti suglasnost
Ministarstva znanosti i tehnologije.

VI.
Odgovornost Zaklade

Članak 19.

(1) Za obveze u poslovanju Zaklada odgovara cijelom svojom imovinom.

(2) Gubici Zaklade pokrivaju se iz sredstava Zaklade.

VII. Statut i drugi opĆi akti Zaklade

Članak 20.

(1) Zaklada ima statut kojim se utređuje način ostvarivanja svrhe i
unutarnje ustrojstvo Zaklade te druga pitanja značajna za ostvarivanje zakladne
svrhe.

(2) Drugi opći akti moraju biti u skladu s odredbama statuta, ovoga
Zakona i drugih propisa.

(3) Tumačenje odredaba statuta i drugih općih akata daje Upravni odbor
Zaklade.

VIII. Prijelazne i zavrŠne odredbe

Članak 21.

(1) Vlada Republike Hrvatske imenuje upravitelja Zaklade u roku od 8
dana od dana stupanja na snagu ovoga Zakona. Upravitelj zaklade je ovlašten
zastupati Zakladu i poduzimati sve potrebne radnje do imenovanja zakladnih
tijela, kada prestaju sva njegova ovlaštenja.

(2) Upravitelj Zaklade obvezan je u roku od 10 dana od dana imenovanja
podnijeti statut Zaklade Ministarstvu znanosti i tehnologije na suglasnost.
Nakon dobivanja suglasnosti obvezan je u daljnjem roku od 15 dana, a najkasnije
u roku od 30 dana od dana imenovanja, podnijeti statut Zaklade na odobrenje
Ministarstvu pravosuđa, uprave i lokalne samouprave.

Članak 22.

Ovaj Zakon stupa na snagu osmoga dana od dana objave u »Narodnim
novinama«.

Klasa: 643-02/01-01/01
Zagreb, 14. prosinca 2001.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 117/2001-1956